**NOTĂ INFORMATIVĂ**

**la proiectul Hotărîrii de Guvern referitor la modificarea şi completarea anexei nr.6 la Hotărîrea Guvernului nr.182 din 16 martie 2010„*Cu privire la aprobarea structurilor, efectivelor de personal şi indemnizațiilor de funcție în valută străină ale instituțiilor serviciului diplomatic al Republicii Moldova peste hotare”***

Modificarea şi completarea anexei nr. 6 la Hotărîrea Guvernului nr.182 din 16 martie 2010 „*Cu privire la aprobarea structurilor, efectivelor de personal şi indemnizațiilor de funcție în valută străină ale instituțiilor serviciului diplomatic al Republicii Moldova peste hotare”*este propusă ca urmare a revizuirii distribuției geografice şi examinării oportunităților de promovare a diplomației economice în statele de interes pentru Republica Moldova, care se încadrează în procesul de dinamizare a eforturilor de promovare a Republicii Moldova ca destinație pentru investiții şi export în contextul realizării Strategiei naționale de atragere a investițiilor si promovare a exporturilor pentru anii 2016-2020 si Planului de acțiuni pentru implementarea acesteia, aprobate prin Hotărîrea Guvernului RM nr.511 din 25 aprilie 2016.

Aceasta presupune instituirea Serviciului comercial-economic în cadrul Ambasadei Republicii Moldova în Republica Turcia cu un efectiv de 3 unităţi, dintre care o persoană se va afla la Ankara, iar altele două vor activa efectiv la Istanbul. În acest sens, se impune operarea modificărilor şi completarea anexei nr.6 din hotărârea respectivă. Instituirea serviciului vizat implică surse financiare bugetare adiționale pentru încadrarea funcțiilor de consilier, secretar I şi secretar II în statele de personal ale misiunii de la Ankara, prevăzute de Regulamentul privind activitatea administrativ-financiară a instituțiilor serviciului diplomatic al Republicii Moldova peste hotare, aprobat prin Hotărîrea Guvernului nr.987 din 11.08.2003.

Structurarea acestui serviciu a fost convenită la nivel interguvernamental şi presupune acordarea suportului, inclusiv financiar, de către Partea turcă. Necesitatea instituirii serviciului comercial-economic în cadrul ambasadei este dictată şi de imperativul valorificării oportunităților oferite de Acordul de Comerț Liber între Republica Moldova şi Republica Turcia (ACL), în vigoare din 1 noiembrie 2016, precum şi de Acordul privind promovarea şi protejarea reciprocă a investițiilor între Republica Moldova şi Republica Turcia. Perspectiva extinderii ACL şi asupra serviciilor, în baza unui studiu de fezabilitate comun, va permite deschiderea unor noi oportunități investiționale şi de comerț, stabilind cu exactitate avantajele şi posibilitățile diversificării cooperării în sfera vizată.

De remarcat, că majorarea volumului schimburilor comerciale pînă la 1 mild. dolari SUA este un obiectiv stabilit la nivel guvernamental de ambele state, în anul 2016 acesta constituind 333,7 mil. USD. În acest context, este de menţionat că, Istanbul reprezintă principalul centru de afaceri din Turcia cu un potențial mare, necesar de a fi valorificat în condițiile cadrului normativ-legislativ stabilit, care oferă toate premisele în acest sens, inclusiv, realizarea de proiecte comune în cadrul Zonelor Economice Libere şi Parcurilor Industriale etc. În prezent, Turcia este unul dintre partenerii comerciali de TOP ai Republicii Moldova cu o cotă de export pe anul 2016 de circa 3%, iar la importuri de aproximativ 6,8%. De asemenea, reprezintă unul dintre TOP investitorii din țara noastră după volumul investițiilor în capitalul social, avînd un capital investit de 384 mil. lei, în cuantum procentual însemnînd 3%, fapt ce îi plasează pe locul 11. După numărul de companii deschise, Turcia se plasează pe locul 3, cu o pondere de 11%, avînd deschise - 1251 întreprinderi.

*Impactul bugetar al modificărilor propuse la Anexa nr. 6 va constitui anual 3643,2 mii lei.*Pentru anul 2017 mijloacele necesare se vor acoperi din contul sumelor economisite ca rezultat al posturilor vacante păstrate. Cît privesc cheltuielile pentru anul următor, acestea vor trebui alocate şi incluse suplimentar în bugetul pentru 2018.

În contextul celor expuse, considerăm oportun promovarea şi aprobarea Hotărîrii de Guvern cu privire la modificările ce se operează în anexa nr. 6 la Hotărîrea Guvernului nr. 182 din 16 martie 2010 „*Cu privire la aprobarea structurilor, efectivelor de personal şi indemnizațiilor de funcție în valută străină ale instituțiilor serviciului diplomatic al Republicii Moldova peste hotare”.*

**Viceministru Daniela MORARI**